Temeljem članka 78. Zakona o komunalnom gospodarstvu (NN br. 68/18) i članka 50. Statuta Grada Buja (“Službene novine Grada Buja” broj 11/09, 05/11, 11/11, 03/13, 05/18) Gradsko vijeće Grada Buja-Buie, dana \_\_\_\_\_\_2019. godine donosi,

**O D L U K U**

**o komunalnom doprinosu**

/PRIJEDLOG/

**I. OPĆE ODREDBE**

**Članak 1.**

Ovom Odlukom utvrđuju se:

- zone za plaćanje komunalnog doprinosa

- jedinična vrijednost komunalnog doprinosa po pojedinim zonama

- način i rokovi plaćanja komunalnog doprinosa

- opći uvjeti i razlozi zbog kojih se u pojedinačnim slučajevima odobrava oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Grada Buje-Buie (dalje u tekstu: Grad) i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu (dalje u tekstu:Zakon) nije propisano drugačije.

 Komunalni doprinos je prihod proračuna Grada koji se koristi samo za financiranje građenja i održavanja komunalne infrastrukture.

**II. ZONE ZA PLAĆANJE KOMUNALNOG DOPRINOSA**

**Članak 3.**

 Područje Grada dijeli se, ovisno o pogodnosti položaja određenog područja grada i stupnju opremljenosti objekatima i uređajima komunalne infrastrukture, na dvije zone i to:

**I ZONA**: Bracanija, Brajki, Brdo, Brešani, Brič, Buje, Buroli, Bužin, Črnci, Donje Baredine, Dorina, Dragoćevac, Dramac, Fratrija, Gadari, Gamboci, Glavači, Glavica (golf naselje), Gornje Baredine, Grmunija, Jelići, Jugovci, Juki, Jurcanija, Kakovići, Kaldanija, Kanegra, Kaštel, Kažete, Kluni, Kortina, Krasica, Kremenje, Križine, Kršete, Krug, Kruj, Kukov Vrh, Lozari, Ljubljanija, Malotija, Markocija, Markovac, Marušići, Matelići (golf naselje), Merišće, Mlini, Momjan, Montrin, Most, Mužolini Donji, Mužolini Gornji, Oskuruš, Paliski, Plac, Plovanija, Porta Madona, Punta, Rožmanija, Simonetija, Smilovići, Soline, Specijarija, Stancija Frfuja, Stancija Loj, Stancija Rossa, Stancija Vigini, Stancija Zubin, Stražice, Sv. Mavar, Šćavonija, Škrile, Škudelini, Todeški, Triban, Veli Mlin, Vinela, Vinjarija, Vižinada, Volpija, Vrh (Kašel), Vrh Ćinić,

**II ZONA**: Bazuje, Baracija, Bekari, Benečani, Bošketo, Bucaji, Cingarela, Čulihi, Dugo Brdo, Fabijančići, Fornaže, Gambocija, Gopci, Jarice, Jurini, Kanedo, Kanedolo, Kazarole, , Kontarini, Kortivi, Kostelac, Krč, Kremenje Mlini, Kučibreg, Lalovići, Mali Breg, Matelići Matići, Medigija, Mikorići, Morožija, Paroni, Paldigija, Pontiće, Stancija Petrinja, Stancija Zrinjska, Stancijeta (Momjan), Stancijeta (Merišće), Stancija (kod M. Brega), Stanovići, Srbar-Šibenija, Stancija Torčelo, Šaini, Škarjevac, Škrlići, Škrlini, Špečić, Tiola, Trkusi, Vale, Veli Breg, poslovna zona Mazurija i dr. poslovne zone prema PPU.

**III. JEDINIČNA VRIJEDNOST KOMUNALNOG DOPRINOSA PO POJEDINIM ZONAMA**

**Članak 4.**

 Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

 Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

**Članak 5.**

 Jedinična vrijednost komunalnog doprinosa određuje se za pojedine zone na području Grada kako slijedi:

|  |  |  |
| --- | --- | --- |
| GRAĐEVINA | I. ZONA | II. ZONA |
| Zgrade | 135,00 kn | 125,00 kn |
| Otvorene građevine (otvoreni bazeni i druge otvorene građevine te spremnici za naftu i druge tekućine s pokrovom čija visina se mijenja ) | 135,00 kn | 125,00 kn |

**IV. NAČIN I ROKOVI PLAĆANJA KOMUNALNOG DOPRINOSA**

**Članak 6.**

Komunalni doprinos plaća se odjednom ili obročno.

Komunalni doprinos obveznik je dužan platiti u roku od 15 dana od dana izvršnosti rješenja kojim je utvrđena visina komunalnog doprinosa, osim u slučaju odobrene obročne otplate komunalnog doprinosa kada se rok dospijeća utvrđuje posebnim ugovorom između Grada i obveznika.

Na nepravovremeno uplaćene iznose komunalnog doprinosa plaćaju se zatezne kamate u visini propisanoj za nepravovremeno uplaćene iznose javnih prihoda.

Za iznos komunalnog doprinosa do 50.000,00 kuna nije moguća obročna otplata.

Za iznos komunalnog doprinosa od 50.000,00 do 200.000,00 kuna, na zahtjev obveznika plaćanja komunalnog doprinosa, može se odobriti obročno plaćanje do 12 (dvanaest) jednakih mjesečnih obroka, uz uvjete iz članka 6. stavka 1. ove Odluke i uvjet da prvi obrok ne može biti manji od 30% ukupne obveze plaćanja komunalnog doprinosa, uz primjenu godišnje kamate od 6%.

Za iznos komunalnog doprinosa iznad 200.000,00 kuna iznimno od odredbe iz prethodnog stavka ovog članka, na zahtjev obveznika plaćanja komunalnog doprinosa, uz ispunjenje uvjeta iz članka 6. stavka 2 ove Odluke i uvjet da prvi obrok ne može biti manji od 30% ukupne obveze plaćanja komunalnog doprinosa, može se odobriti obročno plaćanje komunalnog doprinosa i na veći broj mjesečnih obroka, ali ne više od 24 (dvadesetčetiri) mjesečna obroka uz primjenu godišnje kamate od 6%.

**Članak 7.**

Obročno plaćanje komunalnog doprinosa iz članka 6. stavka 5. ove Odluke odobrit će se ako obveznik nema dospjelih dugovanja prema Gradu i pruži odgovarajuće osiguranje (založno pravo, bankarsku garanciju, novčano osiguranje i dr.) radi naplate cjelokupe tražbine Grada s osnova komunalnog doprinosa.

Obročna otplata komunalnog doprinosa iz članka 6. stavka 6. ove Odluke može se odobriti samo ako obveznik nema dospjelih dugovanja prema Gradu, a prije donošenja rješenja o komunalnom doprinosu preda u nadležnom upravnom odjelu neopozivu bankarsku garanciju s pokrićem cjelokupnog iznosa komunalnog doprinosa.

U slučaju kada je obveznik ispunio uvjete za obročno plaćanje komunalnog doprinosa zaključuje se ugovor o obročnoj otplati.

**Članak 8.**

Mjesečni obroci dospijevaju na naplatu 15-tog dana u mjesecu**.**

Kamata se obračunava za razdoblje od dana izvršnosti rješenja do dana dospijeća svakog pojedinog obroka.

**Članak 9.**

Obveznik plaćanja komunalnog doprinosa može ostvariti pravo na obročnu otplatu komunalnog doprinosa, prilikom utvrđivanja obveze plaćanja komunalnog doprinosa ukoliko u roku od 8 dana od dana primitka rješenja o komunalnom doprinosu dostavi pisani zahtjev gradskom upravnom tijelu nadležnom za poslove komunalnog gospodarstva sa dokazima o ispunjenju uvjeta iz članka 7. ove Odluke.

**Članak 10.**

U slučaju kada je obveznik ispunio uvjete za obročno plaćanje komunalnog doprinosa zaključuje se ugovor o obročnoj otplati.

Ugovor obvezatno sadrži:

- podatke o obvezniku komunalnog doprinosa

- iznos komunalnog doprinosa za koji se utvrđuje obročna otplata

- iznos kamate

- plan otplate i rok otplate ukupnog potraživanja

- sredstvo osiguranja

- u privitku: uvjerenje da nije dužan Gradu i ostale uvjete za odobrenje obročne otplate.

**Članak 11.**

U slučaju kada obveznik kome je odobreno obročno plaćanje komunalnog doprinosa, ne plati tri (3) uzastopna mjesečna obroka, cijelokupni iznos komunalnog doprinosa dospijeva na naplatu odmah.

**V. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA OSLOBAĐANJE OD PLAĆANJA KOMUNALNOG DOPRINOSA**

**Članak 12.**

 Komunalni doprinos ne plaćaju, odnosno u potpunosti su oslobođeni obveze plaćanja komunalnog doprinosa:

-trgovačka društva i ustanove kojih je Grad osnivač ili većinski vlasnik, u slučaju izgradnje građevina koje služe obavljanju njihove djelatnosti,

-obveznici koji grade građevine namijenjene zdravstvenoj djelatnosti, socijalnoj skrbi, kulturi, športu, te predškolskom, osnovnom i srednjem obrazovanju, te građevine za potrebe javnih ustanova i trgovačkih društva koja su u vlasništvu Grada,

-obveznici koji grade objekte i uređaje komunalne infrastrukture, trafostanice, javne govornice, parkirališta, vodospreme i sl.

-obveznici koji grade građevine prema Programu socijalno-društveno poticane stanogradnje,

- obveznici koji grade gospodarske građevine za biljnu proizvodnju (staklenici, plastenici i slično).

**Članak 13.**

 Obveznik komunalnog doprinosa ima pravo na djelomično oslobađanje od plaćanja komunalnog doprinosa u visini od 85% (slovima: osamdesetpet posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju gospodarske građevine isključivo za poljoprivrednu djelatnost (farma, vinogradarski podrum, uljara i sl.).

**Članak 14.**

Obveznik komunalnog doprinosa ima pravo na djelomično oslobađanje od plaćanja komunalnog doprinosa u visini od 65% (slovima: šezdesetpet posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju pomoćne građevine ( pomoćne građevine, jednoetažne i višeetažne garaže).

**Članak 15.**

 Obveznik komunalnog doprinosa ima pravo na djelomično oslobađanje od plaćanja komunalnog doprinosa u visini od 60% (slovima: šezdeset posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju građevine poslovne namjene (proizvodne, uslužne, trgovačke, sportsko rekreativne i ostale djelatnosti osim turističke namjene i smještajnih kapaciteta u turizmu).

**Članak 16.**

 Obveznik komunalnog doprinosa – fizička osoba, koji ima prebivalište najmanje posljednjih 20 godina bez prekida na području Grada, ima pravo na djelomično oslobađanje od plaćanja komunalnog doprinosa u visini od 60% (slovima: šezdeset posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju građevine brutto razvijene površine do 150 m², ukoliko gradnjom takve građevine rješava stambeno pitanje za sebe i za članove uže obitelji, a obveznik i članovi obitelji nemaju u vlasništvu na području Republike Hrvatske drugu useljivu građevinu ili građevinsko zemljište podobno za gradnju.

**Članak 17.**

Obveznik komunalnog doprinosa ima pravo na djelomično oslobađanje od plaćanja komunalnog doprinosa u visini od 30% (slovima: trideset posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju građevine brutto razvijene površine do 400 m² są najviše 2 stambene jedinice ( u kvadraturu uključene i pomoćne građevine).

**Članak 18.**

 Obveznik komunalnog doprinosa ima pravo na djelomično oslobađanje od plaćanja komunalnog doprinosa u visini od 50% (slovima: pedeset posto) od obračunate vrijednosti komunalnog doprinosa po odredbi članka 4. i 5. ove Odluke, za gradnju građevine poslovno- turističke namjene: kampovi, hoteli, odmarališta, mali hoteli i pansioni i dr. i građevine za ugostiteljstvo i zabavu, restorani, casinoi, noćni klubovi i sl.

**Članak 19.**

 Obveznik komunalnog doprinosa nema pravo na kumuliranje prava na djelomično oslobođenje iz članaka 13., 14., 15., 16., 17. i 18. ove Odluke.

**Članak 20.**

 Službena osoba u postupku utvrđuje činjenično stanje svim sredstvima prikladnim za dokazivanje.

 Kod utvrđivanja prava na potpuno ili djelomično oslobođenje od plaćanja komunalnog doprinosa teret dokazivanja snosi obveznik.

**PRIJELAZNE I ZAVRŠNE ODREDBE**

**Članak 21.**

 Postupci donošenja upravnih akata započeti po odredbama Odluke o komunalnom doprinosu (Službene novine 2/07, 9/07, 3/09, 15/09, proč.tekst-02/10, 04/10, 10/10, 06/11, proč.tekst 08/12 ) dovršit će se prema odredbama te Odluke.

**Članak 22.**

Ova Odluka stupa na snagu osmog dana od dana objave u Službenim novinama Grada.

Klasa: 944-09/19-01/01

Urbroj: 2105/01-05/02-19-1

Buje-Buie, 29.01.2019.

**GRADSKO VIJEĆE GRADA BUJA-BUIE**

**PREDSJEDNIK GRADSKOG VIJEĆA**

**Rino Duniš**

**Obrazloženje**

Hrvatski sabor na sjednici održanoj dana 13. srpnja 2018. godine donio je Zakon o komunalnom gospodarstvu („Narodne novine“ br. 68/18), koji je stupio na snagu 4. kolovoza 2018. godine. Člankom 130. Zakona propisano je da će jedinice lokalne samouprave donijeti nove Odluke o komunalnom doprinosu u roku od 6 mjeseci od dana stupanja na snagu Zakona.

Člankom 78. Zakona propisano je da predstavničko tijelo jedinice lokalne samouprave donosi odluku o komunalnom doprinosu kojom se određuju:

- zone u jedinici lokalne samouprave za plaćanje komunalnog doprinosa

- jedinična vrijednost komunalnog doprinosa po pojedinim zonama u jedinici lokalne samouprave (u daljnjem tekstu: jedinična vrijednost komunalnog doprinosa)

- način i rokovi plaćanja komunalnog doprinosa

- opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Jedinična vrijednost komunalnog doprinosa određuje se za pojedine zone u jedinici lokalne samouprave tako da je ta vrijednost najviša za prvu zonu, a manja za svaku iduću zonu. Jedinična vrijednost komunalnog doprinosa za prvu zonu u jedinici lokalne samouprave ne može biti viša od 10% prosječnih troškova građenja kubnog metra (m³) građevine u Republici Hrvatskoj. Prosječni troškovi građenja kubnog metra iznose 1.382,86 kuna po kubnom metru (NN 98/18).

Zone u jedinici lokalne samouprave za plaćanje komunalnog doprinosa određuju se s obzirom na uređenost i opremljenost zone komunalnom infrastrukturom i položaj područja zone u jedinici lokalne samouprave. Položaj područja zone u jedinici lokalne samouprave određuje se s obzirom na:

- udaljenosti od središta u naselju

- mrežu javnog prijevoza

- dostupnost građevina javne i društvene namjene

- dostupnost građevina opskrbe i usluga

- prostorne i prirodne uvjete (prostorna atraktivnost, zona visoke, srednje ili niske gustoće stanovanja, zaštićene kulturno-povijesne cjeline, opći mikroklimatski uvjeti, negativni utjecaji na okoliš – zrak, voda, tlo, buka).

Dosadašnjom Odlukom o komunalnom doprinosu područje Grada bilo je podijeljeno na 3 zone. Prijedlogom Odluke predlaže se podjela područja Grada na dvije zone s obzirom na uređenost i opremljenost zone komunalnom infrastrukturom i položajem područja zone kako navedeno u čl. 3. prijedloga.

Dosadašnjom Odlukom o komunalnom doprinosu jedinična vrijednost komunalnog doprinosa utvrđivala se ovisno o namjeni građevine, zonama i vrsti objekata i uređaja komunalne infrastrukture određene u kunama po obračunskoj jedinici građevine. Novim Zakonom o komunalnom gospodarstvu određeno je da se komunalni doprinos za zgrade obračunava množenjem obujma zgrade u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena, dok se komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava množenjem tlocrtne površine građevine izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena. Jedinična vrijednost komunalnog doprinosa određuje se za pojedine zone u jedinici lokalne samouprave tako da je ta vrijednost najviša za prvu zonu, a manja za svaku iduću zonu. Novi Zakon više ne predviđa mogućnost određivanja jedinične vrijednosti komunalnog doprinosa po vrsti objekata kao i dosadašnji Zakon o komunalnom gospodarstvu.

Sukladno navedenom predlaže se određivanje jedinične vrijednosti kako navedeno u čl. 5. prijedloga Odluke. Predloženi iznosi preuzeti su iz dosadašnje Odluke (primjenjivali su se za I. I II. Zonu kao najviši iznosi) i isti su manji od zakonskog maksimuma (10% prosječnih troškova građenja kubnog metra (m³) građevine u Republici Hrvatskoj). Kod otvorenih građevina predlaže se utvrđivanje jedinstvenog iznosa za m² koji odgovara jediničnoj vrijednosti za utvrđivanje komunalnog doprinosa za zgrade.

Pregled jediničnih vrijednosti prema dosadašnjoj Odluci:

|  |  |
| --- | --- |
| NAMJENA GRAĐEVINA |  ZONE |
| I. ZONA | II. ZONA | III. ZONA |
| **1. kategorija**1.1.Otvorene građevine (otvoreni bazeni), obračunavaju se po m². | 70 kn/m2 | 70 kn/m2 | 70 kn/m2 |
| 1.2.Otvorene građevine otvorena igrališta, kupališta, sunčališta, trim staze, biciklističke staze, ceste,parkirališta, tunele, mostove, vijadukte, nadvožnjake, podvožnjake, piste, obračunavaju se po m²1.3. Privezišta i katering staze, obračunavaju se po m²1.4.Golf igrališta i vježbališta, (obračunavaju se dijelovi igrališta na kojima se intenzivnije odvija igra: početna područja, pješćani hazardi, završna područja, pješčane pustinje te akumulacijska jezera po m²)1.5.1.Reklamni panoi manji od 12 m²1.5.2.Reklamni panoi veći od 12 m² | 30kn/m280kn/m²40kn/m2500kn/m²1.000kn/m² | 30kn/m280kn/m²40kn/m2500kn/m²1.000kn/m² | 30kn/m280kn/m²40kn/m2500kn/m²1.000kn/m² |
| **2. kategorija**2.1.Pomoćne građevine (garaže uz obiteljsku kuću, spremišta i drvarnice do 50 m2, za koje je izdana građevna dozvola).2.2.Gospodarske građevine isključivo za poljoprivrednu djelatnost (staklenik, farma, vinogradarski podrum i sl.).2.3.Građevine za smještaj vozila (jednoetažne i višeetažne garaže).2.4.Ostale pomoćne građevine, a obračunavaju se po m³ | 25 kn/m³18 kn/m³40kn/m³40kn/m³ | 20 kn/m³10 kn/m³40kn/m³30kn/m³ | 15 kn/m³5 kn/m³40kn/m³20 kn/m³ |
| **3. kategorija** 3.1. Jedno obiteljske i obiteljske kuće do max. 400m² bruto razvijene površine s najviše dvije stanbene jedinice (u kvadraturu uključeni i pomoćni objekti do 50m²) za fizičke osobe koje grade za vlastite potrebe3.2. Jedno obiteljske i obiteljske kuće do max. 400m² bruto razvijene površine s najviše dvije stanbene jedinice (u kvadraturu uključeni i pomoćni objekti do 50m²) koje grade pravne osobe3.3.Javne građevine (vrtići, škole, sportske dvorane, društveni domovi, domovi zdravlja, bolnice, domovi umirovljenika), 3.4.Infrastrukturne i industrijske građevine,- građevine prometa i veza i telefonske centrale- energetske građevine (trafostanice odnosno uređaji za proizvodnju električne energije),- vodoprivredne građevine (vodospreme i uređaji za pročišćavanje otpadnih i oborinskih voda). 3.5.Građevine poslovne namjene (proizvodne, uslužne, trgovačke, sportsko rekreativne i ost.djelatnosti osim turističke namjene i smještajnih kapaciteta u turizmu) | 70 kn/m³100 kn/m³50 kn/m³90 kn/m³50kn/m³ | 56 kn/m³80 kn/m³40 kn/m³80 kn/m³40kn/m³ | 42 kn/m³60 kn/m³30 kn/m³70 kn/m³ 30kn/m³ |
| **4. kategorija**4.1. Građevine poslovne turističke namjene: kampovi, hoteli, odmarališta, mali hoteli i pansioni i dr.4.2. Građevine za ugostiteljstvo i zabavu , restorani, casinoi, noćni klubovi i sl. | 60 kn /m³60 kn/m³ | 60 kn /m³60 kn/m³ | 60 kn /m³60 kn/m³ |
| **5. kategorija**5.1. Višeobiteljske i višestambene građevine i ostale stambene građevine (osim onih koje su navedene u kategorijama 3.1. i 3.2.), apartmani za iznajmljivanje, kuće za odmor i povremeno stanovanje, vile obiteljske građevine sa bazenom i ostale zgrade sa bazenom i sl. | 135kn/m³ | 125 kn/m³ | 115kn /m³ |

Kako se novim Zakonom o komunalnom gospodarstvu predviđa da predstavničko tijelo može propisati opće uvjete i razloge zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa prijedlogom Odluke (čl. 12. do 18.) predlaže se:

POTPUNO OSLOBOĐENJE

- trgovačka društva i ustanove kojih je Grad osnivač ili većinski vlasnik, u slučaju izgradnje građevina koje služe obavljanju njihove djelatnosti,

- obveznici koji grade građevine namijenjene zdravstvenoj djelatnosti, socijalnoj skrbi, kulturi, športu, te predškolskom, osnovnom i srednjem obrazovanju, te građevine za potrebe javnih ustanova i trgovačkih društva koja su u vlasništvu Grada,

- obveznici koji grade objekte i uređaje komunalne infrastrukture, trafostanice, javne govornice, parkirališta, vodospreme i sl.

- obveznici koji grade građevine prema Programu socijalno-društveno poticane stanogradnje,

- obveznici koji grade gospodarske građevine za biljnu proizvodnju (staklenici, plastenici i slično)

DJELOMIČNO OSLOBOĐENJE

**-** u visini od 85% za gradnju gospodarske građevine isključivo za poljoprivrednu djelatnost (farma, vinogradarski podrum, uljara i sl.)

- u visini od 65% za gradnju pomoćne građevine ( pomoćne građevine, jednoetažne i višeetažne garaže).

- u visini od 60% za gradnju građevine poslovne namjene (proizvodne, uslužne, trgovačke, sportsko rekreativne i ostale djelatnosti osim turističke namjene i smještajnih kapaciteta u turizmu).

- obveznik komunalnog doprinosa – fizička osoba, koji ima prebivalište najmanje posljednjih 20 godina bez prekida na području Grada, ima pravo na djelomično oslobađanje od plaćanja komunalnog doprinosa u visini od 60% za gradnju građevine brutto razvijene površine do 150 m², ukoliko gradnjom takve građevine rješava stambeno pitanje za sebe i za članove uže obitelji, a obveznik i članovi obitelji nemaju u vlasništvu na području Republike Hrvatske drugu useljivu građevinu ili građevinsko zemljište podobno za gradnju

- u visini od 30% za gradnju građevine brutto razvijene površine do 400 m² są najviše 2 stambene jedinice ( u kvadraturu uključene i pomoćne građevine).

- u visini od 50% za gradnju građevine poslovno-turističke namjene: kampovi, hoteli, odmarališta, mali hoteli i pansioni i dr. i građevine za ugostiteljstvo i zabavu, restorani, casinoi, noćni klubovi i sl.

Usporedbom dosadašnjih jediničnih iznosa sa novim prijedlogom (oslobođenja) može se utvrditi da dolazi do većeg povećanja komunalnog doprinosa za gradnju građevine brutto razvijene površine do 400 m² są najviše 2 stambene jedinice ( u kvadraturu uključene i pomoćne građevine) i to za 35%. Kao novost (smanjenje u odnosu na dosadašnju Odluku) predviđa se djelomično oslobođenje u visini od 60% za obveznika komunalnog doprinosa – fizičku osobu koja ima prebivalište najmanje posljednjih 20 godina bez prekida na području Grada, i to za gradnju građevine brutto razvijene površine do 150 m², ukoliko gradnjom takve građevine rješava stambeno pitanje za sebe i za članove uže obitelji, a obveznik i članovi obitelji nemaju u vlasništvu na području Republike Hrvatske drugu useljivu građevinu ili građevinsko zemljište podobno za gradnju

Postupci donošenja upravnih akata započeti po odredbama Odluke o komunalnom doprinosu (Službene novine 2/07, 9/07, 3/09, 15/09, proč.tekst-02/10, 04/10, 10/10, 06/11, proč.tekst 08/12 ) dovršit će se prema odredbama te Odluke.